ओबीसी, राष्ट्रीय स्तर पर आबादी का एक बड़ा समूह है, जिसमें 50 करोड़ से अधिक लोग शामिल हैं और जो अगर एक अलग देश होते तो वह देश, भारत (ओबीसी घटाकर) और चीन के बाद, दुनिया का तीसरा सबसे बड़ा देश होता। यह वर्गीकरण हमें यह भी बताता है कि इसी तरह के दूसरे वर्ग, जिनमें ‘हिन्दू’शामिल हैं, के एकसार होने के दावों में कोई दम नहीं है। ओबीसी हमें यह भी याद दिलाते हैं कि तीन-चैथाई हिन्दू, ‘नीची जातियो’ (और आधे ओबीसी) के हैं और ऊँची जातियां, हिन्दुओं की आबादी का केवल एक-चैथाई हिस्सा हैं। यह भी सही है कि ओबीसी का एक वर्ग के रूप में निर्माण करते समय, सैकड़ों जातियों व दर्जनों जाति समूहों, जो इसमें शामिल हैं, के बीच के अंतरों को नजरअंदाज किया गया है। बहुत व्यापक संदर्भों को छोड़कर, व्यावहारिक राजनीति और राजनीतिक विश्लेषण के लिए यह आवश्यक है कि ओबीसी का आंतरिक वर्गीकरण किया जाए। चूंकि ओबीसी वर्ग के अंदर जुड़ाव और अलगाव की प्रक्रिया निरंतर जारी रहती है, इसलिए यह वर्ग इस प्रक्रिया को समझने में हमारी मदद कर सकता है। उदाहरणार्थ, हालिया बिहार चुनाव में राजनीतिक दलों ने विद्यमान समूहों को बांटने और उन्हें नए गठबंधनों से जोडऩे के लिए भारी कवायद की। पुराने एकाश्म समूहों जैसे दलित, ओबीसी या मुसलमान का स्थान अब विभिन्न नए समूहों ने ले लिया है, जिनमें अत्यंत पिछड़ा वर्ग (ईबीसी), अति पिछड़ा वर्ग (एमबीसी), महादलित व पसमांदा मुसलमान शामिल हैं। इन नए वर्गों के उभार ने राजनीति को और जटिल बनाया है।